לק"י, כב אדר תשע"ז

**קין וגלגולי נדב ואביהוא**

לפני שבוע היה פורים ולפני שבועיים עסקנו בעניני הלכה לפורים, משמע שרק לפני שלושה שבועות עסקנו בעניני קין והבל. על כן נעשה ריענון קצרצר:

1. קין והבל (המוגדרים אצל האר"י כ"נשמה חדשה בצד-מה" (שער הגלוגלים, הקדמה לה)) ממוקמים בכתפי אדה"ר, באותו אבר אחורי ועליון: קין בכתף הגבורות והנוקבא בשמאל, והבל בכתף החסדים והז"א בימין. אלא שדווקא המקום הנמוך-לכאורה, מקומה האבוד של הנוק': "אפשר לה לעלות למעלה ממקום הזכר, בסוד עטרת בעלה" (שער הגלגולים, הקדמה לא).
2. בשל כך מקומו האבוד של קין הוא למעשה מקום מלא פוטנציאל, סיכוי בלתי ממומש המחפש את דרכו. יתירה מכך: גם שקין לכאורה מצוי מתחת להבל מצד מעלתו, הרי שמכיוון אחר מעלתו על הבל קיימת בשל א. שייכותו לגבורות הקודמות לחסדים; ב. שייכותו לגבורות המגולות שביכולתם לעלות מעלה עד גבורות העתיק, לעומת החסדים מאחורי וסתומי ההתגלות.
3. שתי דמויות היסטוריות מיוצגות בשני האחים הללו: משה משורש הבל ור"ע משורש קין. בשל כך משיג ר"ע יותר ממשה: בעוד משה מגיע רק עד התגין הרי שר"ע מגיע עד הטעמים. כנובע מכך: התמורה בעולם הדתי היא בחילוף בין מרכזי הכוח הישנים שבין קין להבל: "ודע, כי לעתיד לבא, כל שרש קין יהיו כהנים. ושרש הבל שהיו עד עתה כהנים, אז יהיו לוים".

היום נתחיל עם דבריו החשובים של השל"ה על התורה העתידית שהיא מבחינת גבורות קין, ועל משמעות היחסים בין הגבורות לחסדים. נסו לחשוב על משמעות דבריו בחיינו שלנו – האישיים והכלליים. לאחר-מכן נצא למסע של תיקון היסטורי של נשמות משורש קין, מסע שיתן לנו גם פרספקטיבה היסטורית על העליה מעלה של המושרשים בקין.

אלחנן

**השל"ה הקדוש, פ' ואתחנן, יד**: וְהִנֵּה כְּתִיב (שם ה, כ) 'אֶת הַקּוֹל מִתּוֹךְ הַחֹשֶׁךְ וְהָהָר בֹּעֵר בָּאֵשׁ', וְכִמְעַט הַחֹשֶׁךְ וְהָאֵשׁ הֵם שְׁנֵי הֲפוּכִים. אֲבָל נִרְאֶה דְּיֵשׁ בָּזֶה סוֹד: כִּי הָאֵשׁ שֶׁהוּא שַׁלְהֶבֶת 'שַׁלְהֶבֶת' אוֹתִיּוֹת 'הֶבֶל' 'שֵׁת' שֶׁהֵם מְגֻלְגָּלִים בְּמֹשֶׁה רַבֵּנוּ ע"ה, וְהַחֹשֶׁךְ יִרְמֹז עַל קַיִן שֶׁהָלַךְ חֲשֵׁכִים. ו

ְיִתְבָּאֵר זֶה עַל פִּי הַסּוֹד שֶׁמָּצָאתִי בְּקֻנְטְרֵס הָאֲרִ"י זַ"ל (ראה לקוטי תורה תהלים פד) וְזֶה לְשׁוֹנוֹ: עִנְיַן אָדָם וְחַוָּה וְקַיִן וְהֶבֶל, '**אָדָם**' הוּא מֵחָכְמָה, וּפֵרוּשׁ 'חָכְמָה' 'כֹּחַ' 'מָה', פֵּרוּשׁ, הַנְּשָׁמָה וְכֹחַ דִּזְעֵיר הַנִּקְרָא 'מָה' בְּגִימַטְרִיָּא 'אָדָם'. '**חַוָּה**' הִיא מִבִּינָה 'אֵם כָּל חָי' (בראשית ג, כ). '**קַיִן**' וְ'**הֶבֶל**' הֵם מֵהַדַּעַת. 'הֶבֶל' מִצַּד הַחֲסָדִים, ה' ב"ל ל"ב נְתִיבוֹת חָכְמָה. וְ'קַיִן' ה' גְּבוּרוֹת שֶׁבּוֹ מִצַּד הַבִּינָה, הַנִּקְרָא קֵן וּבַיִת לַחָכְמָה וְיֵשׁ בָּהּ בְּחִינַת חָכְמָה גַּם כֵּן, וְלָזֶה הַיּוּ"ד שֶׁהִיא מֵהַחָכְמָה הִיא בֵּין שְׁתֵּי אוֹתִיּוֹת 'קֵן'...

וְקַיִן הָיָה מִצַּד חַוָּה, וְזֶה סוֹד (בראשית ד, א) 'וַתֹּאמֶר קָנִיתִי אִישׁ אֶת ה'', כְּלוֹמַר, אֲנִי קָנִיתִי וְלֹא אָדָם. וְלָזֶה הָיָה בְּכוֹר, מָשָׁל לִשְׁפוֹפֶרֶת שֶׁפִּיהָ צַר וְכוּ' (עי' במדרש אגדה שהובא ברש"י בראשית כה, כו), טִפַּת אָדָם שֶׁהוּא הֶבֶל נִכְנַס תְּחִלָּה, וְאַחַר כָּךְ הִזְרִיעָה הִיא אֶת קַיִן, וּכְשֶׁיָּצְאוּ יָצָא קַיִן הָרִאשׁוֹן. 'קַיִן' בְּגִימַטְרִיָּא ק"ס, אֶהְיֶ"ה דְּיוּ"דִין, וְלָכֵן יֵשׁ בְּ'קַיִן' 'ן' אֲרֻכָּה רֶמֶז לְנ' שַׁעֲרֵי בִּינָה. 'הֶבֶל' ה' פְּעָמִים ל"ב בְּגִימַטְרִיָּא 'קַיִן', רַק שֶׁ'קַיִן' מְגֻלֶּה וְ'הֶבֶל' סָתוּם, וְהֵם כְּלוּלִים זֶה בָּזֶה.

אַךְ בְּקַיִן גּוֹבֵר בְּחִינַת בִּינָה וּבְהֶבֶל חָכְמָה, וּשְׁנֵיהֶם בְּסוֹד הַדַּעַת. 'וַיֹּאמֶר ה' אֶל קַיִן אֵי הֶבֶל אָחִיךָ' (שם שם, ט), פֵּרוּשׁ, אֵינְךָ יוֹדֵעַ שֶׁאַתָּה שׁוֹמֵר לְאָחִיךָ וְקֵן לוֹ, כִּי בִּינָה בַּיִת לַחָכְמָה, וְזֶהוּ אוֹתִיּוֹת 'אֵי' 'א' בִּינָה 'י' חָכְמָה, כִּי 'בִּינָה' אֶהְיֶ"ה וְ'חָכְמָה' ידו"ד. 'הֶבֶל אָחִיךָ', 'אָחִיךָ' וַדַּאי בְּחִינַת זָכָר, וְאַתָּה בְּחִינַת אָחוֹת נְקֵבָה. 'הֲלוֹא אִם תֵּיטִיב שְֹאֵת' (שם שם, ז), 'שְֹאֵת' אוֹתִיּוֹת 'אֵשֶׁת' כִּי לֶעָתִיד 'אֵשֶׁ"ת חַיִל עֲטֶרֶת בַּעְלָהּ' (משלי יב, ד), וְהַהַנְהָגָה תִּהְיֶה עַל יְדֵי הַגְּבוּרוֹת. וְזֶהוּ סוֹד אַבְרָהָם טָפֵל לְשָֹרָה בַּנְּבוּאָה (שמות רבה פ"א ס"א), **כִּי הַגְּבוּרוֹת כְּשֶׁיִּמָּתְקוּ הֵן מְעֻלּוֹת מֵהַחֶסֶד מְאֹד**. וְעַתָּה הָעוֹלָם מִתְנַהֵג עַל יְדֵי הַחֶסֶד, כִּי הַגְּבוּרוֹת עֲדַיִן לֹא נִמְתְּקוּ, וְאִי אֶפְשָׁר לְהִתְנַהֵג בְּדִין כִּי לֹא יוּכַל לַעֲמֹד, וְלָכֵן הוּא מִתְנַהֵג בְּחֶסֶד שֶׁהוּא בְּחִינַת 'הֶבֶל'. וְזֶהוּ סוֹד 'הֲבֵל הֲבָלִים אָמַר קֹהֶלֶת הֲבֵל הֲבָלִים הַכֹּל הָבֶל' (קהלת א, ב), רֶמֶז שֶׁכָּל הַנְהָגַת הָעוֹלָם הוּא בִּבְחִינַת הֶבֶל כַּנִּזְכָּר. וְגַם רֶמֶז שֶׁהַנְהָגָה זוֹ הֶבֶל הִיא בְּעֵרֶךְ הַהַנְהָגָה הָעֲתִידָה שֶׁהִיא מִצַּד הַגְּבוּרָה.

וְזֶהוּ שֶׁאָמְרוּ רַבּוֹתֵינוּ זַ"ל בְּמִדְרַשׁ קֹהֶלֶת (קהלת רבה פי"א ס"ח) תּוֹרָה שֶׁאָדָם לָמֵד בָּעוֹלָם הַזֶּה הֶבֶל הִיא לִפְנֵי תּוֹרָתוֹ שֶׁל מָשִׁיחַ. פֵּרוּשׁ, 'הֶבֶל הִיא' וַדַּאי מִבְּחִינַת 'הֶבֶל', **אֲבָל תּוֹרָתוֹ שֶׁל מָשִׁיחַ מִבְּחִינַת גְּבוּרַת קַיִן**, וְעֵינֵינוּ רוֹאוֹת כִּי אָדָם שֶׁהוּא מִצַּד הַגְּבוּרוֹת הוּא חָזָק וּבֶן חַיִל, וּמִי שֶׁהוּא מִצַּד הַחֶסֶד הוּא דַּל וְרַךְ וְחַלָּשׁ. וְכֵן דֻּגְמָתָם הַכֶּסֶף וְהַזָּהָב.

וַאֲפִלּוּ בִּקְלִפּוֹת מָצִינוּ שֶׁקְּלִפַּת הַגְּבוּרָה הִיא 'אַרְיֵה' בְּגִימַטְרִיָּא 'גְּבוּרָה', וּקְלִפַּת חֶסֶד חֲמוֹר. וְזֶה סוֹד שֶׁנֶּאֱמַר בְּאַבְרָהָם (בראשית כב, ג) 'וַיַּחֲבֹשׁ אֶת חֲמֹרוֹ', 'חֲמֹר' חָסֵר ו' בְּגִימַטְרִיָּא 'אַבְרָהָם', וְהָעִנְיָן, שֶׁשָּׁלַט עַל אוֹתָהּ קְלִפָּה כְּדֵי שֶׁלֹּא תְּעַכְּבֵהוּ, וְלָכֵן הִשְׁכִּים בַּבֹּקֶר שֶׁהַחֶסֶד מִתְעוֹרֵר, כְּדֵי לְהַגְבִּיר הַחֶסֶד וּלְהַכְנִיעַ קְלִפָּתוֹ כוּ', עַד. וְרַבִּי עֲקִיבָא הָיָה מִצַּד הַגְּבוּרוֹת הַנִּמְתֶּקֶת מִבְּחִינַת קַיִן, וְלָכֵן אָמַר מֹשֶׁה לְהַקָּדוֹשׁ בָּרוּךְ הוּא יֵשׁ לְךָ אָדָם כָּזֶה וְאַתָּה נוֹתֵן הַתּוֹרָה עַל יָדִי (ראה מנחות כט ב), עַד כָּאן. הֲרֵי קַיִן שֶׁהוּא חֹשֶׁךְ אָז יִתְרוֹן אוֹר בָּא מֵהַחֹשֶׁךְ:

**שער הגלגולים, הקדמה כז**: דע, כי אין לך אדם שאין לו נשמה, בבחי' אור מקיף ואור פנימי.

והנה כאשר נולדו נדב ואביהוא ובאו לעולם, אז היתה ראשית והתחלת תקון שרש קין, של בחינת הב' שורש מאדה"ר **שהיא היותר מעולה**, ושם באו כלולים כל הנשמות שבשרש הנזכר, בצלם של נדב ואביהוא, בבחי' או"מ עליהם.

(ח) וַיִּקַּח אֵלִיָּהוּ אֶת אַדַּרְתּוֹ וַיִּגְלֹם וַיַּכֶּה אֶת הַמַּיִם וַיֵּחָצוּ הֵנָּה וָהֵנָּה וַיַּעַבְרוּ שְׁנֵיהֶם בֶּחָרָבָה:

(ט) וַיְהִי כְעָבְרָם וְאֵלִיָּהוּ אָמַר אֶל אֱלִישָׁע שְׁאַל מָה אֶעֱשֶׂה לָּךְ בְּטֶרֶם אֶלָּקַח מֵעִמָּךְ וַיֹּאמֶר אֱלִישָׁע וִיהִי נָא פִּי שְׁנַיִם בְּרוּחֲךָ אֵלָי:

(י) וַיֹּאמֶר הִקְשִׁיתָ לִשְׁאוֹל אִם תִּרְאֶה אֹתִי לֻקָּח מֵאִתָּךְ יְהִי לְךָ כֵן וְאִם אַיִן לֹא יִהְיֶה:

(יא) וַיְהִי הֵמָּה הֹלְכִים הָלוֹךְ וְדַבֵּר וְהִנֵּה רֶכֶב אֵשׁ וְסוּסֵי אֵשׁ וַיַּפְרִדוּ בֵּין שְׁנֵיהֶם וַיַּעַל אֵלִיָּהוּ בַּסֳעָרָה הַשָּׁמָיִם:

(יב) וֶאֱלִישָׁע רֹאֶה וְהוּא מְצַעֵק אָבִי אָבִי רֶכֶב יִשְׂרָאֵל וּפָרָשָׁיו וְלֹא רָאָהוּ עוֹד וַיַּחֲזֵק בִּבְגָדָיו וַיִּקְרָעֵם לִשְׁנַיִם קְרָעִים:

*מלבי"ם*: ויהי נא פי שנים - בקש (לפי הפשט) שרוח אליהו תנוח עליו כמ"ש נחה רוח אליהו על אלישע, ושבכ"ז תשאר לו גם ההשגה הקודמת שהיה לו עד עתה, ובזה יהיה לו פי שנים, רוח עצמו, ורוח אליהו המצטרפת עמו, וז"ש ויהי נא פי שנים ע"י שרוחך נצטרף אלי - וגם יל"פ שאמר פי שנים הנמצא ברוחך יהיה אלי - כי אליהו היה ברוחו פי שנים מיתר הנביאים, ובקש שיגיע הוא עתה למדרגה זו.

וגם המקובלים כן דרכם באמרם שאליהו זה פנחס שהושתלו בו נשמת נדב ואביהוא, ומליצתם כי פנחס נתכהן תחת נדב ואביהוא ולקח את מדרגתם, ומזה ניתן לו ברית השלום והחיים ובזה היה פי שנים ברוחו, ובקש שתעבור מדריגה זו אליו.

**שער הגלגולים, הקדמה ל"ב:**ובה יתבאר מאמר חז"ל במסכת ברכות פ"א וז"ל תנא מיכאל באחת גבריאל בשתים אליהו בארבע וכו', מה ענין ארבע עפיפות אלו לאליהו.

כבר נתבאר כי אדה"ר קודם שחטא, היה בו נר"ן מיצירה עשיה בריאה, ועליהם נר"ן, ממלכות ותפארת ובינה דאצילות. גם נתבאר, כי כל הנשמות היו אז כלולות באדה"ר, זולת הנשמות החדשות ממש, שלא זכה בהם אדה"ר, ולא נכללו כלל.

והנה אחר שחטא בעץ הדעת, נשרו ממנו איבריו בכל המקומות שהיה הולך, כמ"ש ז"ל שאירע לו כמו שאירע ליפתח הגלעדי בעון בתו, וכמש"ה ויקבר בערי גלעד, ולא כתיב בעיר גלעד[[1]](#footnote-1), ובאורו הוא, כי כל אותם הנשמות הנכללות באיברי נשמתו של אדם הראשון, נשרו ממנו כשחטא, ונפלו לתוך עמקי הקליפות כל אחד ואחד, כפי הבחי' הראויה להם ממש. האמנם נר"ן שלו מן האצילות, הנזכר בזוהר בפרשת קדושים בשם זיהרא עילאה, לא נפלו חס ושלום בקליפות, אבל נסתלקו ממנו בחי' הרוח והנשמה כשחטא, ופרחו למעלה. והנפש של אצילות, היא נשארה עמו פורחת עליו, אבל לא נסתלקה ממש.

ונבאר עתה, ענין הנפש של אדם מעולם האצילות, אשר נשארה פורחת עליו, ולא נסתלקה כנזכר.

כי הנה כאשר הוליד את קין והבל בניו, לקחו הם בחי' נר"ן, המגיע להם מעשיה יצירה בריאה, ועוד לקחו בחי' הנפש דאצילות של אדם אביהם. ונודע כי כל נשמה יש בה בחי' אור מקיף ואור פנימי, והנה הנפש הזאת היתה בבחי' אור מקיף ואור פנימי. אח"כ כאשר נתגייר יתרו חותן משה, זכה אל חלק הנפש של אצילות שנתנה לקין כנזכר, אלא שלא לקח רק בחי' אור פנימי שלה לבד, ואז כתיב בה, וחבר הקיני נפרד מקין, כמו שיתבאר במקומו. ונדב ואביהוא, לקחו אור המקיף דנפש דאצילות דאדם, הניתן לקין בנו כנזכר:

וכאשר נולד פינחס, כתיב ואלעזר בן אהרן לקח לו מבנות פוטיאל לו לאשה ותלד לו את פינחס, וארז"ל פוטיאל זה יוסף, שפטפט ביצרו, וזה יתרו שפטם עגלים לע"ז. וסוד הענין הוא, כי פינחס בעת שנולד, היה כלול משתי נצוצות נשמות. וזהו פוטיאל, לשון טפין, כי היה משני טפין של נשמות: נצוץ אחד היה משרש נשמת יוסף הצדיק. ונצוץ שני, משרש נשמת יתרו. ובחי' ב' נשמות אלה, נקרא פנחס. ואל תתמה, איך נתערב הנצוץ של יתרו, עם הנצוץ של יוסף, כי כבר ידעת, שיוסף הוא ביסוד, אשר שם נמשכים טפות הזרע של כל החו"ג, ומתערבים בו, ולכן אין לתמוה איך נתערבה נצוץ נשמת יתרו, שהיא משרש אחר, עם נצוץ השרש של יוסף. ונמצא כי פינחס לקח נצוץ משרש יתרו, שהוא מן בחי' אור פנימי דנפש אדם הראשון דאצילות.

אח"כ כאשר מתו נדב ואביהוא במעשה הקטרת שחטאו בו, ואירע אח"כ ענין פינחס שהרג לזמרי, וזכה שנכנסו בו בחי' נפשות נדב ואביהוא, שהיו מבחי' אור המקיף של נפש דאדם מן האצילות. וזה גרם לו, היות כבר בו נצוץ משרש יתרו, שהוא מאור פנימי דנפש דאצילות, ועי"כ נשלם עתה בפינחס נפש דאצילות, באור פנימי ובאור מקיף. אלא שהאור פנימי נכנס בו בסוד גלגול ממש כשנולד. והאור המקיף בסוד עבור בלבד, אחר שנולד וגדל:

וכיון שהיה חלוק זה בו, לכן היה בו ענין אחר, והוא, כי צריך שתדע, שהנשמה הבאה לאדם בעת שנולד, בסוד גלגול ממש, אעפ"י שתהיה מורכבת ומעורבת משתי נצוצות, כנזכר בענין פינחס, שהיה בו נצוץ מיוסף ונצוץ מיתרו הכל נקרא נשמה אחת, ואינה צריכה לבחי' אחרת שתחברם. אבל הנשמה הבאה בסוד עבור אחר שנולד האדם, כגון נפש נדב ואביהוא שנתעברו בפינחס, הנה צריכה היא שתבא עוד עמה נצוץ נשמה אחרת חדשה, רוצה לומר שזאת תהיה פעם ראשונה שבאה לעולם, ולא תהיה ישנה ומגולגלת, וזו החדשה היא מחברת את זו הנפש דנדב ואביהוא, הבאה בסוד עבור להתעבר עם נפש פינחס, של בחי' גלגול ממש. ולכן הוצרך להתעבר עוד בפינחס, נפש חדשה אחרת, והיא הנקראת בשם אליהו התשבי מתושבי גלעד, והוא משרש גד, והיא נשמה חדשה כנזכר, ובאה עתה בו, כדי לקשר ולחבר יחד את נפש נדב ואביהוא, עם נפש פינחס עצמו, שהיתה בו בגלגול גמור מיום שנולד:

ואמנם עוד צריכה נשמה אחרת חדשה גם כן, כדי לקשר ולחבר נשמה חדשה הנקראת אליהו התשבי, עם שאר הנשמות הישנות שהם נפש פינחס ונפש נדב ואביהוא, ולכן הוצרך עוד לבא בפינחס נשמה אחרת חדשה, והיא הנקראת ג"כ אליהו משרש בנימין, הנזכר בדברי הימים, בפסוק ויערשיה וזכרי ואליהו בני ירוחם[[2]](#footnote-2). ונמצא, כי ד' בחי' נכללו בפינחס:

האחת, היא נפש פינחס עצמו כשנולד, כי אע"פ שהיתה כלולה מב' טפין דיוסף ויתרו, נקראים נפש אחת.

הב', היא נפש נדב ואביהוא, כשבאה בסוד עבור, וגם זו נפש אחת נקראת ולא שתים, כנודע מספר הזהר בפרשת אחרי מות דנדב ואביהוא תרי פלגי גופא הוו.

והשלישית, היא נפש הנקראת אליהו התשבי משרש גד.

הרביעית, היא נפש הנקראת אליהו דשרש בנימין. וז"ס מ"ש חז"ל הנז"ל, תנא מיכאל באחת וכו', ואליהו בארבע וכו', והבן זה:

אח"כ כאשר אירע מעשה דבת יפתח הגלעדי שארז"ל שיפתח היה שופט, ולא רצה לילך לבית אליהו שיתיר לו נדרו, וגם אליהו לא רצה לילך אצלו, כי אמר מאן דחייס לכיבי אזל לאסיא, ואז בין דא לדא הלכה הבת של יפתח, ושניהם נענשו, כי יפתח להיותו הוא בעצמו בעל הדבר, נענש עונש, שבכל מקום שהיה הולך, היו נושרים איבריו, וכמש"ה ויקבר בערי גלעד לשון רבים. ואליהו נענש, שנסתלקה ממנו שכינה, כמ"ש רז"ל על פסוק לפנים ה' עמו הנאמר על פינחס, בספר שופטים, דנראה לפנים היה ה' עמו ולא עתה, ואז גם אותה הנפש שנכנסה בו בסוד העבור של נדב ואביהוא, נסתלקה ממנו והלכה לה, ונתגלגלה בשמואל הנביא, כמו שיתבאר לקמן. וז"ס מ"ש רז"ל כי ו' של בריתי שלום היא קטיעא. גם אמרו בזוהר בפרשת אחרי מות, כי י' של פינחס הוא זעירא:

והענין הוא, כי במעשה זמרי זכה אל עבור זה דנדב ואביהוא, כי כשרצו להרגו פרחה ממנו נשמתו, ואז נכנס בו עבור דנדב ואביהוא, כנזכר בפרשת פינחס בזוהר וכשנאבד ממנו בחטא בת יפתח את העבור הנזכר, אז היתה ו' קטיעא, כי בחי' הו' היא ספירת היסוד הנקרא בריתי שלום, ונקטעה אז, כשנסתלקה ממנו שכינה ועבור נדב ואביהוא, והנה אז במעשה דבת יפתח לא נשאר בו רק אותו הנצוץ של טפת שרש יוסף בלבד, כי עבור נדב ואביהוא הלכו בשמואל כנזכר. וגם נצוץ טפת יתרו נסתלקה ממנו:

ואז נולד חיאל בית האלי אשר בנה את יריחו, ונכנסה בו בגלגול גמור, כמו שיתבאר. והטעם הוא, כי עבור נדב ואביהוא, וגם אליהו דשבט גד, ואליהו דבנימין כנז"ל, הנה אינם שם בפינחס, רק דרך השאלה בסוד העבור, ואינם העיקריים בגוף ההוא, ולכן אין החטא ההוא דבת יפתח פוגם בהם. וכן נצוץ דטפת יוסף, אינה קרובה לחטא, החטא ההוא בנצוץ יתרו. לפי שנצוץ יתרו, היא באה מן קין, וכשבאה ביתרו, היה שם כומר, מפטם עגלים לע"ז, ולכן עיקר החטא היה מנצוץ של יתרו, ולכן נסתלק, ונתגלגל בחיאל בית האלי:

והבט וראה, כי אותיות חיאל, הם אותיות אלי"ה, אם תחליף ח' בה' באותיות אחע"ה. גם האלי הם אותיות אליה. וז"ס בית האל"י, בית אליה. פירוש, בית מושב אליהו ז"ל, כי אליהו מושבו היה בגוף פינחס, כי הוא נצוץ טפת יתרו כנזכר. ונמצא כי עיקר הגוף ההוא, הוא של פינחס, ולא של אליהו, רק נקרא בית מושב אליהו ז"ל:

והנה ארז"ל כי חיאל הוה גברא רבא, שהיו הולכים לביתו, אחאב המלך ואליהו ז"ל. האמנם עבירה א' שחטא, במעשה דבת יפתח, גרמה לו עבירה זו שבנה את יריחו, כי הם דומות. כי ענין בת יפתח היתה בענין נדר כנודע. וכן עבירה זו היתה, שעבר על הנדר שהדיר והחרים יהושע, שלא יבנו את יריחו. ולפי שיריחו מיוחסת לשרש קין, כמש"ה ובני קני חותן משה עלו מעיר התמרים שהיא יריחו, לכן ביקש חיאל שהוא משרש קין, לבנות את יריחו. ואחר כך נשתנה שמו ונקרא אליהו התשבי, לפי שכיון שנדב ואביהוא עדיין לא נתקנו בו כנזכר, וגם בחי' פינחס עצמו דבן יתרו, חטא בבת יפתח, וגם אליהו דשבט בנימין לא נתעבר בו, אלא לקשרו עם הנשמות האחרות כנז"ל, נמצא כי העיקר עתה הוא אליהו דשרש גד, ולכן לא נקרא עתה פינחס, אלא אליהו התשבי, המורה על נשמת שבט גד:

ואז כשחזרה בו הנבואה, בהיותו נקרא אליהו התשבי, אחר שמת שמואל, חזרו להתעבר בו נדב ואביהוא, ונשלמו הם להתקן בענין הר הכרמל, כאשר נפלו כל העם על פניהם, ואמרו ה' הוא האלהים, ואז נמחל להם עון שלהם, שקוצצו בנטיעות ופגמו בשכינה, ונתקן זה באמרם ה' הוא האלהים, והבן זה. גם לפי שבתחלה חטאו על שהציצו בשכינה בהר סיני, כמש"ה ויראו את אלהי ישראל כו', ועתה נתקן בנפילת אפים, שלא להציץ באש היורד מן השמים. גם זהו טעם שנקרא אליהו ולא פינחס, לפי שבגלל עבודה זו זכה לשנוי זה השם, וכמו שיתבאר לקמן בענין אלישע הנביא וע"ש. ואחר שנתקנו, לא הוצרכו לעמוד שם ונסתלקו להם נדב ואביהוא:

והנה איזבל אשת אחאב, היתה מכשפה גדולה, וידעה בכשפיה שנסתלקו נדב ואביהוא מן אליהו אשר עליהם נתבשר הנני נותן לו את בריתי שלום שהוא היותו חי לעולם. ואז אמרה לו, כי כעת מחר אשים את נפשך כנפש האחד מהם, כיון שנסתלק ממנו גזרת החיים והשלום. גם רמז אל נדב ואביהוא שנשרפו באש הקטרת, וז"ס כנפש אחד מהם. וכיון שהרגיש אליהו שנאבד ממנו מתנה זו, נתיירא, וברח להר חורב. וז"ש וירא וילך לו אל נפשו, ר"ל, לפי שלא היתה רק נפשו יחידית מפני כך נתיירא מן איזבל:

ואח"כ חזר להרויחה במערת הר חורב פעם אחרת, עד שעלה בסערה השמים, ואז אליהו התשבי שהוא משבט גד, נתעלה בשמים, ונשאר שם, ושוב לא ירד עוד, ואליהו דשבט בנימין זה, נתגלגל אח"כ באותו הנזכר בספר דברי הימים, והוא מש"ה ויערשיהו ואליהו וזכרי בני ירוחם וכו'. ואח"כ כשנפטרו, עלה ונתחבר עם אותו אליהו התשבי שעלה בשמים ונשאר שם זה אליהו דשבט בנימין, הוא העולה ויורד תמיד לעשות נסים אל הצדיקים, ולדבר עמהם. ולהיות כי החכמים היו יודעים שאליהו היה כלול מד' בחי', לא היו יודעים איזו בחי' מהם, היא היורדת ועולה ומדבר עמהם, ונחלקו בסברותיהם, עד שהודיעם, ואמר להם, רבותי מה אתם חלוקים עלי, מבני בניה של רחל אני, שכך כתיב ויערשיה ואליה וכו', והודיעם כי זו הבחינה היא המדברת עמהם, ובחי' זו הנקראת אליהו דבנימין, נתחברה עם הבחינה הנקראת טפת יתרו שנתנה לחיאל בית האלי, ומת ונטלה אליהו עמו:

ועבור נדב ואביהוא, נתנו אל אלישע הנביא בסוד עבור, כשעלה לשמים. וז"ס מה ששאל אלישע, ויהי נא פי שנים ברוחך אלי. ובספר הקנה כתוב, פי שנים הם נדב ואביהוא. והענין הוא, כי נ"א ר"ת נדב ואביהוא, שהם פי שנים שנתעברו ברוחו של אליהו. גם ר"ת "נא "פי "שנים "ברוחך "אלי. הוא נפש בא, ר"ל, כי נדב ואביהוא, שהם מבחי' נפש דאצילות דאדה"ר כנז"ל, שבא אליך בעבור שהרגת לזמרי, תתנם עתה אלי:

והנה אלישע הוא משרש חנוך הנקרא מטטרו"ן, שהוא מצד נשמה דאצילות הנקראת זיהרא עילאה דאדה"ר, ולכן הוצרך ליקח נפש זו דנדב ואביהוא, שהם נפש דזיהרא עילאה דאדם, שהיו באליהו. ולפי שאליהו זכה לרוח דזיהרא עילאה כנז"ל, לזה אמר ברוחך אלי. גם רמז ברוחך, אל מה שנתבאר אצלינו, כי אביהוא נפשו ורוחו משרש קין, אבל נדב נפשו משרש אחר, ורוחו משרש קין בלבד, ויען שרוהו לבד היא משרש זה של קין, לכן אמר ברוחך:

ולכן נקרא שמו אלישע, לרמוז, כי בקין נאמר ואל קין ואל מנחתו לא שעה, ויען שנתקן קין נקרא אלישע, כלומר, לי שעה הקב"ה, מה שלא שעה אל קין בהיותו בלי תיקון[[3]](#footnote-3). וכבר רמזתי לך למעלה, כי פינחס נקרא אליהו, להורות על עבור נדב ואביהוא, הבאים מן קין שנתקנו בו. ולכן שלשה אותיות אלי שבאליהו, ישנם ג"כ באלישע, להורות כי גם אלישע השלים לתקן בג' אותיות אלו, כמו אליהו:

וז"ס מה שצחקו בו הילדים, וא"ל עלה קרח עלה קרח, והענין הוא, במה שיתבאר לקמן, כי קרח בן יצהר, הוא רוחו של קין מצד הרע, ולכן ירד חיים שאולה, וא"ל הילדים לביישו ולגדפו, כי הנה קרח ירד שאולה, וצריך לעלות, ואתה נמשך משרש קרח, ואיך אתה רוצה לעלות. גם רמזו, כי הנה קרח בן יצהר גלחו משה, והיה קרח בשערותיו כנודע, ולכן גם אלישע היה קרח בשערותיו כמוהו, כי שרש נשמתו יש בה חלק ואחיזה מן קרח. וזה גרם שנתעברו בו אחר כך נפש נדב ואביהוא, שגם הם משרש נשמת קרח. גם כמו שמרע"ה הזכיר שם בן מ"ב, והרג את המצרי שהוא נפש קין מצד הרע, כן אלישע הזכיר שם בן מ"ב, והרג מ"ב ילדים אלו כנזכר בזוהר:

ואחר כך נתגלגל בחזקיהו מלך יהודה לרמוז אל מ"ש ז"ל כי בימי המבול תלאו הקב"ה לקין ברפיון, ועליו נאמר וימח את כל היקום. ועתה כשנתקן, נקרא חזקיהו, כי בו נתחזק קין מרפיונו ובו נתקנו ג' אותיות יה"ו מן אליהו הנביא, ובחזקיהו זכה אל חלק א' משלשה חלקי הבכורה הראוים לקין שהיה בכורו של אדה"ר, והם, כהונה, ומלכות, וחלק בכורה, כנזכר בתרגום פסוק ראובן בכורי אתה וגו'. ועתה בחזקיהו לקח כתר המלכות, וז"ס מ"ש ז"ל בקש הקב"ה לעשות לחזקיהו משיח וכו'. והטעם הוא, לפי שהוא מן קין הבכור, והיה ראוי ליקח כתר המלכות, ולהיות משיח לעתיד לבא, ונתבטל, מפני שלא אמר שירה:

אחר כך נתגלגל במתתיה בן חשמונאי, שהיה כ"ג ומלך, ואז זכה ביחד לשני חלקי הבכורה. ואח"כ נתגלגל בעקביא בן מהללאל, וכבר ביארנו, כי קין נרמז בסוד עקב עשו, ולכן נקרא שמו עקביא, ולפי שעקביא זה תקן ג"כ בחי' מהללאל בן קינן, לכן נקרא עתה עקביא בן מהללאל. ואחר כך נתגלגל בריב"ז, ולכן בעת פטירתו, אמר הכינו כסא לחזקיהו מלך יהודה שבא ללוותו, להיותו משרש גלגול נשמתו.

**שער הכוונות - דרושי כוונות קריאת שמע דרוש א**: וטעם שלא נענה אליהו אלא בתפלת המנחה, הענין הוא דע כי אליהו ז"ל יש בו בחינות נשמות נדב ואביהו כנודע והנה הם מבחי' קין שהיא בחינ' הנפש הנקרא מלכות, בסוד אנחנו טמאים לנפש אדם, ואלו נדב ואביהו הם בחי' מ"ן דמל' וזהו הטעם שזכה אליהו לאותה מעלה הרמה והנפלאה אחר שנתעברו בו נשמות נדב ואביהו, ולכן נשתנה שמו מפינחס לאליהו לפי שאליהו בגי' ב"ן כמנין הויה דב"ן דההין והיא בחי' המ"ן דמל' כנודע ולכן אליהו נענה בתפלת המנחה כי אז העלה מ"ן אלו כי אז היא היתה צריכה לזה כנז'.

1. **בראשית רבה, ס, ג***:* והיה היוצא אשר יצא וגו' והעליתיהו עולה לה' הא אילו יצא חמור או כלב אחד או חתול אחת היה מעלהו עולה וזימן לו הקב"ה שלא כהוגן הה"ד (שם) ויבא יפתח וגו' והנה בתו יוצאת לקראתו ... ולא היה שם פנחס שיתיר לו את נדרו? אלא פנחס אמר הוא צריך לי ואני אלך אצלו ויפתח אמר אני ראש קציני ישראל ואני הולך לי אצל פנחס בין דין לדין אבדה הנערה ההיא.

   ושניהם נענשו בדמיה של נערה יפתח מת בנשילת אברים בכל מקום שהיה הולך בו היה אבר נישול הימנו והיו קוברין אותו שם הה"ד (שם יב) וימת יפתח ויקבר בערי גלעד בעיר גלעד לא נאמר אלא בערי גלעד. [↑](#footnote-ref-1)
2. **דברי הימים א, ח:** (א) וּבִנְיָמִן הוֹלִיד אֶת בֶּלַע בְּכֹרוֹ אַשְׁבֵּל הַשֵּׁנִי וְאַחְרַח הַשְּׁלִישִׁי: (כז) וְיַעֲרֶשְׁיָה וְאֵלִיָּה וְזִכְרִי בְּנֵי יְרֹחָם. [↑](#footnote-ref-2)
3. **שער הגלגולים, הקדמה יד**: וכמו שהודענוך כי נקרא אלישע, להורות כי בקין כתיב ואל קין ואל מנחתו לא שעה מפני חטאו, ובאלישע שנתקן חטאו של קין, נקרא אלישע, כי הקב"ה שעה לו, וקבלו. ואותיות לא שעה, נהפכו ונעשו אל"י שע"ה. ובעבור כי היה לו אותו הנצוץ מן שרש קין בתחלה, לכן רצה שגם אלו הנצוצות של נדב ואביהוא, שיתחברו עמו, כמש"ה ויהי נא פי שנים ברוחך אלי, וזכה להם, מחמת אותו נצוץ של קין שהיה בו מתחלה כנזכר. **ומזה תקיש ותבין לכל הגלגולים שבעולם, כי אין הראשונים ממש אותם המתגלגלים, אלא הם בחי' נצוצות שלהם שלא נתקנו בתחלה**: [↑](#footnote-ref-3)